Jittieħdu tmint iklieb li kienu qed jinżammu f'kundizzjoni ħażina
Imtella' Settembru 22, 2020 - Aġġornata 22 Ta' Settembru, 2020 5:24pm Tmint iklieb qed jingħataw il-kura fl-isptar tal-annimali f'Ta' Qali wara li dalgħodu uffiċjali mid-Direttorat għall-Ħarsien tal-Annimali u d-Dipartiment għas-Saħħa Ambjentali sabuhom f'kundizzjonijiet ħżiena ħafna f'dar fiż-Żejtun. L-uffiċjali ħadu l-klieb minn dar ta' raġel fi Triq Toni Zahra wara li fl-aħħar jiem irċevew għadd ta' rapporti li wħud mill-klieb x'aktarx kienu morda tant li wħud minnhom dehru b'ċesti f'għajnhom u b'difrejhom twal ħafna. Sorsi qalu li wara li l-klieb jingħataw il-kura meħtieġa, id-Direttorat għall-Ħarsien tal-Annimali se jsegwi l-pariri tal-veterinarji u possibilment jinghataw lill-għaqdiet mhux governattivi biex jinstabilhom sid ieħor. Il-klieb ġejjin minn tliet razzez differenti tat-tip King Charles, Chow Chow u Shi Tsu. Minn informazzjoni li ksibna minn fuq il-post jidher li s-sid ikkopera mal-Pulizija u mhux eskluż li jittieħdu passi kontrih fil-Qorti.